b'\n_START_ARTICLE_\nEksotoksiini\n_START_PARAGRAPH_\nEksotoksiinit eli ekstrasellulaariset toksiinit ovat mikrobien eritt\xc3\xa4mi\xc3\xa4 toksiineja. Eksotoksiinit erittyv\xc3\xa4t mikrobin kasvualustaan tai vapautuvat solujen lyysin seurauksena. Ne ovat myrkyllisi\xc3\xa4 muille organismeille ja hy\xc3\xb6dytt\xc3\xa4v\xc3\xa4t siten eritt\xc3\xa4j\xc3\xa4mikrobin lis\xc3\xa4\xc3\xa4ntymist\xc3\xa4. Eksotoksiinit aiheuttavat esimerkiksi solutuhoja, est\xc3\xa4v\xc3\xa4t kasvua ja solujen normaalia metaboliaa._NEWLINE_Eksotoksiinit ovat proteiineja, ja useimmat niist\xc3\xa4 tuhoutuvat kuumentamalla. Eksotoksiinien vaikutukset elimist\xc3\xb6ss\xc3\xa4 voivat olla hyvinkin laajoja tai paikallisia, esimerkiksi Clostridium botulinumin eritt\xc3\xa4m\xc3\xa4 botuliini aiheuttaa verenkiertoon levitess\xc3\xa4\xc3\xa4n laajan autonomisen hermoston halvauksen. Clostridium perfringensin kaasukuoliota aiheuttavat kannat eritt\xc3\xa4v\xc3\xa4t paikallisia kudostuhoja aiheuttavia eksotoksiineja._NEWLINE_Elimist\xc3\xb6 muodostaa vasta-aineita toksisia aineita vastaan.'